ครม.ให้แบงก์อิสลามออก"ศุกูก"ในไทยได้
แบงก์อิสลามเฮ ครม.ไฟเขียวแก้กฎกระทรวงคลังให้ออก "ศุกูก" หรือตราสารสำหรับการลงทุนตามหลักศาสนาอิสลามในไทยได้
7 ก.ย. 2553

แบงก์อิสลามเฮ ครม.ไฟเขียวแก้กฎกระทรวงคลังให้ออก "ศุกูก" หรือตราสารสำหรับการลงทุนตามหลักศาสนาอิสลามในไทยได้
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี ( ครม. ) มีมติเห็นชอบร่างกฎกระทรวงว่าด้วยการอนุญาตการประกอบธุรกิจหลักทรัพย์ (ฉบับที่..) พ.ศ... เรื่องการประกอบธุรกิจหลักทรัพย์ที่เกี่ยวข้องกับตราสารศุกูกและรองรับการออกตราสารศุกูกในรูปแบบทรัสต์ ทั้งนี้ เป็นไปตามที่กระทรวงการคลังเสนอ ซึ่งเป็นส่วนหนึ่งของมาตรการปฏิรูปตลาดทุนไทยภายใต้แผนพัฒนาตลาดทุนไทย
สำหรับการแก้ไขกฎกระทรวงดังกล่าว กระทรวงการคลังชี้แจงว่า เนื่องจากกฎกระทรวงที่ใช้บังคับอยู่ในปัจจุบัน ยังไม่รวมถึงการประกอบธุรกิจหลักทรัพย์ที่เกี่ยวข้องกับตราสารศุกูก ซึ่งเป็นตราสารสำหรับการลงทุนตามหลักศาสนาอิสลาม และยังไม่รองรับการออกตราสารศุกูกในรูปแบบทรัสต์ 
ดังนั้นการแก้ไขกฎกระทรวงนี้ จึงเป็นการขยายขอบเขตของใบอนุญาตประกอบธุรกิจหลักทรัพย์ให้รวมตราสารศุกูกด้วย รวมถึงขยายขอบเขตใบอนุญาตประกอบธุรกิจหลักทรัพย์สำหรับธุรกิจหลักทรัพย์ที่เกี่ยวกับการเป็นนายหน้า ค้า และจัดจำหน่ายหน่วยลงทุนให้รวมถึงใบทรัสต์
"จะเป็นการพัฒนาตราสารศุกูกให้เป็นผลิตภัณฑ์ทางการเงินประเภทใหม่ในประเทศไทย และเป็นการสนับสนุนให้มีการซื้อขายใบทรัสต์ ซึ่งเป็นการเพิ่มช่องทางการเข้าถึงผู้ลงทุนได้มากขึ้น โดยจะส่งผลดีต่อการพัฒนาตลาดทุนไทยต่อไป" นายวัชระ กล่าว
ก่อนหน้านี้ ทางธนาคารอิสลามแห่งประเทศไทย (ธอท.) ได้เตรียมการที่จะออกพันธบัตรอิสลามภายในประเทศ เพื่อระดมทุน 5,000 ล้านบาท เพียงแต่ต้องรอการอนุมัติหลักเกณฑ์จากทางสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ก่อน